CELEX: E2017J0010
Language: et
Date: 2018-09-17 00:00:00
Title: Kohtu otsus, 17. september 2018, kohtuasjas E-10/17 — Nye Kystlink AS vs. Color Group AS ja Color Line AS (EMP lepingu artikkel 53 – EMP lepingu artikkel 54 – Samaväärsuse põhimõte – Tõhususe põhimõte – Siseriiklikud aegumisnormid kahjunõuete korral)

20.12.2018   
            
            
               ET
            
            
               Euroopa Liidu Teataja
            
            
               C 459/47
            
         
      KOHTU OTSUS,
      17. september 2018,
      kohtuasjas E-10/17
      Nye Kystlink AS vs. Color Group AS ja Color Line AS
      
         (EMP lepingu artikkel 53 – EMP lepingu artikkel 54 – Samaväärsuse põhimõte – Tõhususe põhimõte – Siseriiklikud aegumisnormid kahjunõuete korral)
      
      (2018/C 459/16)
      Kohtuasjas E-10/17, Nye Kystlink AS vs. Color Group AS ja Color Line AS, on Borgartingi apellatsioonikohus (Borgarting lagmanssrett) esitanud kohtule EFTA riikide vahel järelevalveameti ja kohtu asutamise kohta sõlmitud lepingu artikli 34 alusel TAOTLUSE, mis käsitleb samaväärsuse ja tõhususe põhimõtte tõlgendamist siseriiklike aegumisnormide kontekstis selliste kahjunõuete korral, mille eest on vastavalt Euroopa Majanduspiirkonna lepingu artiklitele 53 ja 54 määratud trahvid. Kohus koosseisus esimees ja ettekandev kohtunik Páll Hreinsson ning kohtunikud Per Christiansen ja Bernd Hammermann tegi 17. septembril 2018 järgmise resolutiivosaga otsuse:
      
                  1.
               
               
                  Samaväärsuse põhimõte näeb ette, et siseriiklikku aegumisnormi, millega kehtestatakse lõpliku süüdimõistva otsusega kindlaks tehtud kuriteo toimepanemisest tekkinud kahju hüvitamise hagi esitamise suhtes eraldi üheaastane aegumistähtaeg, tuleb vastavalt kohaldada ka EMP lepingu artiklite 53 ja 54 rikkumisest tekkinud kahju hüvitamise suhtes, kui rikkumine on kindlaks tehtud EFTA järelevalveameti trahvi kehtestava lõpliku otsusega, tingimusel et kõnealustel hagidel on sarnane eesmärk, alus ja põhiomadused.
               
            
                  2.
               
               
                  Tõhususe põhimõte ei piira EMP riikide õigust kohaldada EMP lepingu artiklite 53 ja 54 rikkumisest tekkinud kahju hüvitamise suhtes kolmeaastast aegumistähtaega, kui kõnealuse aegumistähtaja kõrval on kannatanu kohustatud teostama uurimise ja seetõttu võib aegumistähtaeg mööduda enne, kui EFTA järelevalveamet jõuab teha kannatanu kaebuse alusel algatatud, EMP lepingu artiklite 53 ja 54 rikkumist käsitlevas asjas lõpliku otsuse, ning kui sellise aegumisperioodi kohaldamine ei muuda EMP konkurentsieeskirjade rikkumisest tekkinud kahju hüvitamise hagi esitamist võimatuks või ülemäära keeruliseks. Hindamisel tuleb arvesse võtta konkurentsijuhtumite eripära.